นายกรัฐมนตรีเสนออาเซียนและอินเดีย แสวงหาแนวทางร่วมกัน  เชื่อมโยงความเจริญรุ่งเรืองทางเศรษฐกิจ
นายกรัฐมนตรี เสนอให้อาเซียนและอินเดีย แสวงหาแนวทางร่วมกันเพื่อให้ภูมิภาค อินโด-แปซิฟิก เชื่อมโยงความเจริญรุ่งเรืองทางเศรษฐกิจ เป็นพื้นที่แห่งสันติภาพ มั่นคง มั่งคั่ง มีเสถียรภาพและยั่งยืน


เมื่อช่วงบ่ายที่ผ่านมา พลเอก ประยุทธ์ จันทร์โอชา นายกรัฐมนตรี ได้เข้าร่วมการประชุมอย่างไม่เป็นทางการ ในหัวข้อ “ความร่วมมือและความมั่นคงทางทะเล” ซึ่งจัดขึ้นก่อนการประชุมสุดยอดอาเซียน - อินเดีย ในโอกาสครบรอบ 25 ปี ความสัมพันธ์อาเซียน-อินเดีย โดยได้กล่าวถ้อยแถลงว่า พื้นที่ทางทะเลมีความเชื่อมโยงกับความเจริญรุ่งเรืองทางเศรษฐกิจและผลประโยชน์ทางสังคมและความมั่นคงของอาเซียนและอินเดีย ดังนั้นอาเซียนและอินเดียจะต้องร่วมมือกันเพื่อความมั่นคง มั่งคั่ง ของประเทศบนสองฝั่งมหาสมุทร สำหรับแนวความคิดใหม่ที่นายกรัฐมนตรีสาธารณรัฐอินเดียนำเสนอ เรื่องอินโด-แปซิฟิกนั้น นายกรัฐมนตรีเห็นว่าแต่ละฝ่ายควรมีจุดยืนร่วมกันเพื่อนำไปสู่เป้าหมายเดียวกัน หาจุดร่วม ลดจุดต่าง เร่งสร้างความร่วมมือ ลดการเผชิญหน้าและที่สำคัญ คือ จะต้องดำเนินการให้เกิดความไว้เนื้อเชื่อใจกัน เคารพซึ่งกันและกัน สร้างผลประโยชน์ร่วมกัน เพื่อให้ภูมิภาคอินโด-แปซิฟิก เป็นพื้นที่แห่งสันติภาพ มั่นคง มั่งคั่ง มีเสถียรภาพและยั่งยืนบนพื้นฐานของหลักการแห่งผลประโยชน์ร่วมกัน และการเคารพกฎกติกาสากล


ขณะที่ก่อนหน้านั้น นายกรัฐมนตรีได้หารือทวิภาคีกับนายนเรนทร โมที นายกรัฐมนตรีสาธารณรัฐอินเดีย ที่เรือนรับรองนายกรัฐมนตรีสาธารณรัฐอินเดีย (Hyderabad House) ในประเด็นความร่วมมือด้านต่างๆ เช่น ความร่วมมือด้านดิจิทัล ซึ่งนโยบาย Smart Cities และ Digital India มีความสอดคล้องกับนโยบายปฏิรูปเศรษฐกิจของไทย เช่น Thailand 4.0 เขตเศรษฐกิจพิเศษภาคตะวันออก (EEC) และ New S-Curve Industry รวมทั้งจะร่วมมือด้านความมั่นคงทางทะเลให้ก้าวหน้าและเข้มแข็งยิ่งขึ้น เช่น การสนับสนุนการต่อต้านการก่อการร้าย การทหาร และการต่อต้านอาชญากรรมข้ามชาติ ขณะที่ความร่วมมือด้านการท่องเที่ยว จะสนับสนุนการเชื่อมเมืองท่องเที่ยวระหว่างกัน และสร้างกิจกรรมการท่องเที่ยวเพื่อส่งเสริมการติดต่อระหว่างประชาชนไทยและอินเดีย ซึ่งไทยพร้อมส่งเสริมความเป็นหุ้นส่วนในเชิงสร้างสรรค์กับอินเดีย โดยไทยจะเป็นประเทศผู้ประสานงานความสัมพันธ์อาเซียน-อินเดีย ในเดือนสิงหาคม 2018 นี้ด้วย